b'\n_START_ARTICLE_\nIvan Tom\xc5\xa1i\xc4\x8d (pravnik)\n_START_SECTION_\n\xc5\xbdivljenje in delo\n_START_PARAGRAPH_\nIvan Tom\xc5\xa1i\xc4\x8d se je leta 1905 s star\xc5\xa1i izselil v ZDA, v Clevelandu obiskoval angle\xc5\xa1ko osnovno \xc5\xa1olo (1908-1910); 1910 se je z materjo vrnil v domovino in v \xc5\xa0entvidu pri Ljubljani zaklju\xc4\x8dil osnovno \xc5\xa1olo in \xc5\xa1kofijsko klasi\xc4\x8dno gimnazijo (1913\xe2\x80\x931921), nato \xc5\xa1tudiral pravo na Pravni fakulteti v Ljubljani ter 1925 diplomiral in 1926 doktoriral._NEWLINE_Tom\xc5\xa1i\xc4\x8d se je v letih 1927\xe2\x88\x921931 specializiral v mednarodnem pravu na dunajski in pra\xc5\xa1ki univerzi ter na Carnegiejevi ustanovi za mednarodni mir v Haagu. Izpopolnjeval se je tudi v Zdru\xc5\xbeenem kraljestvu in ZDA (1951-1953). Od 1931-1973 je predaval na ljubljanski Pravni fakulteti, od 1942 kot redni profesor mednarodnega prava; tu je ustanovil In\xc5\xa1titut za meddr\xc5\xbeavno pravo. \xc5\xbde med obema svetovnima vojnama je deloval v Dru\xc5\xa1tvu narodov, po 2. svetovni vojni pa je bil stalni sodelavec dr\xc5\xbeavnih ustanov za zunanje zadeve. Med drugim je bil \xc4\x8dlan Mednarodnega pravnega zdru\xc5\xbeenja v Londonu in od 1971 In\xc5\xa1tituta za mednarodno pravo v Gentu (Belgija)._NEWLINE_Tom\xc5\xa1i\xc4\x8d se je \xc5\xa1e posebej posve\xc4\x8dal vpra\xc5\xa1anjem slovenskega naroda, slovenskim manj\xc5\xa1inam in vpra\xc5\xa1anju mej. Obse\xc5\xbene in dokumentirane so razprave o izvedbi plebiscita 1920 na Koro\xc5\xa1kem, posebno znana pa je njegova pravna argumentacija o zavrnitvi teze o nepretrganem trajanju italijanske oblasti na obmo\xc4\x8dju nekdanjega Svobodnega tr\xc5\xbea\xc5\xa1kega ozemlja. Pomembna pa so tudi njegova prizadevanja za ustrezno slovensko mednarodnopravno izrazje v pravni sekciji terminolo\xc5\xa1ke komisije SAZU.'